**G U V E R N U L R O M Â N I E I**

****

**ORDONANȚĂ DE URGENȚĂ**

**privind stabilirea unor măsuri pentru finanțarea unor proiecte de regenerare urbană**

Având în vedere faptul că problematica regenerării urbane este de actualitate la nivel european, fiind subiect al reuniunilor și declarațiilor comune la nivelul Uniunii Europene și a Consiliului Europei precum și al unor reglementări specifice la nivelul statelor membre UE;

Luând în considerare faptul că sunt necesare măsuri urgente pentru reglementarea activităților având ca scop regenerarea urbană, pentru stabilirea demersurilor de planificare, identificare și definire a categoriilor de proiecte care se pot finanța în domeniul regenerării urbane, pentru ca beneficiarii autorități publice locale să poată pregăti din timp proiectele și accesa fondurile externe nerambursabile;

Având în vedere că bugetul estimat destinat priorităților de investiții pentru regenerare urbană în cadrul perioadei de programare 2021-2027 pentru politica de coeziune este de aproximativ 0,5 mld. euro, iar pentru accesarea acestor fonduri, beneficiarii trebuie să asigure pregătirea din timp a documentațiilor tehnico-economice, astfel încât să poată asigura implementarea proiectelor la termenele prevăzute în documentele programatice ale României;

Deoarece proiectele de regenerare urbană au un impact major asupra condițiilor de viață și locuire ale populației și contribuie în mod hotărâtor la îmbunătățirea acestora prin amenajarea de zone de relaxare, petrecere a timpului liber dar și prin zonele de agrement care fac parte din dezvoltarea localităților urbane și rurale;

Ținând cont de faptul că, în lipsa unor măsuri urgente privind pregătirea unor proiecte mature cu finanțare din fonduri externe nerambursabile, care să conducă la încheierea unor contracte de achiziție începând cu anul 2023, va exista un risc de dezangajare a fondurilor europene nerambursabile, pentru perioada de programare 2021-2027;

Având în vedere Declarația de la Toledo (2010), potrivit căreia regenerarea urbană integrată trebuie ”*să transceadă hotarele şi abordările utilizate în mod obişnuit anterior pentru a se adresa oraşului ca un întreg funcţional şi părţilor sale componente precum ale unui organism urban unitar, cu obiectivul de a dezvolta şi echilibra în totalitate complexitatea şi diversitatea structurilor sociale, economice şi urbane, stimulând în acelaşi timp o mai mare eco-eficienţă a mediului înconjurător*.”

Având în vedere faptul că terenul reprezintă o resursă finită și greu regenerabilă iar în lipsa proiectelor de regenerare urbană intravilanele localităților urbane și ale celor din zona periurbană sunt extinse în mod constant, fiind afectate elementele de mediu și resursele financiare ale unităților administrative-teritoriale care trebuie să extindă infrastructura edilitară și rutieră;

Din această perspectivă, categoriile de intervenții generate de regenerarea urbană a zonele degradate și care sunt derulate de unitățile administrativ teritoriale, sunt de importanță strategică în conceptul de optimizare, conservare şi valorificare a întregului capital urban existent faţă de alte forme de intervenţie generate de comunitate și mediul privat, astfel încât să poată contribui la îmbunătățirea calității vieții şi la creşterea economică a oraşului;

Întrucât **elementele sus menționate vizează interesul public și strategic**, sunt o prioritate a Programului de guvernare și constituie o situație de urgență și extraordinară, a cărei reglementare nu poate fi amânată, pentru a nu genera întârzieri în implementarea de către unitățile administrativ teritoriale a proiectelor de regenerare urbană finanțate din fonduri externe nerambursabile cu impact asupra eliminării decalajelor teritoriale și dezvoltării socio-economice a localităților urbane, respectiv creșterea standardelor de locuit ale populației și calității vieții acestora, se impune adoptarea de măsuri imediate pe calea ordonanței de urgență;

În temeiul art. 115 alin. (4) din Constituția României, republicată,

Guvernul României adoptă prezenta **ordonanță de urgență**.

**Art.1** (1) Prezenta ordonanță de urgență stabilește unele măsuri pentru unitățile administrativ-teritoriale cu privire la intervențiile specifice proiectelor de regenerare urbană, finanțabile din fonduri externe nerambursabile în cadrul Programelor Operaționale Regionale pentru perioada de programare 2021-2027, precum și din cofinanțarea publică.

(2) Pentru proiectele de regenerare urbană beneficiarii eligibili sunt:

a) orașele, municipiile, municipiile reședință de județ, municipiul București și sectoarele acestuia;

b) asociațiile de dezvoltare intercomunitară, astfel cum sunt definite în Ordonanța de urgență a Guvernului nr. 57/2019 privind Codul administrativ, cu modificările și completările ulterioare;

c) zonele metropolitane constituite conform art. 5 lit. qq) din Ordonanța de urgență a Guvernului nr. 57/2019, cu modificările şi completările ulterioare;

d) parteneriate între unitățile administrativ-teritoriale prevăzute la lit. a) și/sau dintre acestea și unitățile administrativ-teritoriale învecinate, situate în teritoriul metropolitan, delimitat conform art. 5 alin. (1) din Legea nr. 246/2022 privind zonele metropolitane, precum și pentru modificarea și completarea unor acte normative;

e) parteneriate între unitățile administrativ-teritoriale prevăzute la lit. a) și alte entități publice deținătoare de imobile în zonele de regenerare urbană, stabilite pe baza acordului de parteneriat încheiat conform prevederilor Ordonanței de urgență a Guvernului nr. 133/2021 privind gestionarea financiară a fondurilor europene pentru perioada de programare 2021-2027 alocate României din Fondul european de dezvoltare regională, Fondul de coeziune, Fondul social european Plus, Fondul pentru o tranziţie justă.

(3) În elaborarea și implementarea proiectelor de regenerare urbană se aplică următoarele principii:

a) principiul abordării integrate, urmărind aspectele economice, sociale şi de mediu la nivelul localității;

b) principiul utilizării raționale a spațiului, promovând densități specifice mediului urban;

c) principiul punerii în valoare a patrimoniului cultural imobil, conservării caracterului şi identității locului în care sunt implementate, prin utilizarea potențialului său endogen;

d) principiul stimulării diversităţii funcționale şi sociale, precum şi dezvoltării de mecanisme de combatere a segregării sociale;

e) principiul participării și implicării actorilor relevanți în procesul de planificare a regenerării urbane, ca măsură proactivă pentru implementarea de proiecte și stimularea construirii de viitoare relații de parteneriat pentru adresarea în comun a unor probleme de importanță pentru comunitate.

**Art.2** În înțelesul prezentei ordonanțe de urgență, termenii și expresiile de mai jos au următoarele semnificații:

**a) regenerare urbană** este operațiunea urbanistică de transformare, renovare și reabilitare a unor zone din cadrul unităților administrativ-teritoriale, delimitate conform prevederilor prezentului act normativ, cu scopul îmbunătățirii calității mediului construit și natural din zonele supuse operațiunii, prin intermediul acțiunilor integrate și coordonate ce vizează îmbunătățirea condițiilor economice, sociale, culturale, ecologice de mediu, precum și dezvoltarea echipamentelor și serviciilor publice de interes general.

**b) spațiu verde,** astfel cum este reglementat prin Legea nr. 24/2007 privind reglementarea și administrarea spațiilor verzi din intravilanul localităților, republicată, cu modificările și completările ulterioare.

**c**) **zona de regenerare urbană** este zona delimitată și declarată ca atare de către autoritățile administrației publice locale competente, carecuprinde imobilul sau imobilele din cadrul unei unități administrativ-teritoriale sau imobile învecinate situate în unități administrativ-teritoriale diferite, pentru care a fost stabilită necesitatea declanșării operațiunii de regenerare urbană.

**d)** **teren degradat din zona urbană** reprezintă terenul situat în interiorul zonelor urbane constituite, care nu poate fi utilizat din cauza poluării solului sau depozitării neautorizate de materiale ori deșeuri de pietriș, moloz, nisip, prefabricate, construcții metalice, reziduuri sau resturi menajere.

**Art.3** (1) Pentru implementarea proiectelor de regenerare urbană, beneficiarii elaborează un Plan integrat de regenerare urbană, denumit în continuare PIRU, care cuprinde întreaga zonă supusă regenerării ca un ansamblu funcțional, cu obiectivul de a aborda într-un mod coerent dezvoltarea urbană la nivelul localității, cu accent pe valorizarea dimensiunii socio-economice alături de accesibilitate, mobilitate, inovare și mediu.

(2) PIRU este elaborat în concordanță cu următoarele documente și planuri strategice relevante existente la nivelul unității administrativ-teritoriale: Planul Urbanistic General (PUG), Planul Urbanistic Zonal (PUZ), Strategia Integrată pentru Dezvoltare Durabilă (SIDU), Planul de Acțiune pentru Energie Durabilă (PAED), strategii de reducere a emisiilor de CO2, Planul de Mobilitate Urbană Durabilă (PMUD) în funcție de tipul de intervenție, putând integra măsuri propuse prin alte programe finanțate din fonduri europene sau naționale.

(3) PIRU corelează măsurile, acțiunile și soluțiile identificate, investițiile propuse, sursele de finanțare ale acestora, etapizarea realizării investițiilor și entitățile responsabile de implementare.

(4) În PIRU sunt incluse măsuri complementare de mediu, guvernanță locală, expropriere pentru cauză de utilitate publică, operațiuni funciare, economice, sociale, culturale, educaționale finanțate de la bugetul de stat sau local sau prin alte programe europene, cu menționarea surselor de finanțare, precum și prezentarea caracterului integrat, a succesiunii și coerenței implementării acestora.

(5) Pentru a se asigura caracterul inovativ, prietenos cu mediu și inteligent, selectarea soluțiilor tehnice, arhitecturale și urbanistice privind proiectele de regenerare urbană se poate realiza prin organizarea unor concursuri de soluții, definite de art. 3 alin.(1) lit. j) din Legea nr. 98/2016 privind achizițiile publice, cu modificările și completările ulterioare.

(6) La propunerea primarului/Primarului General, PIRU se aprobă de către Consiliul Local / Consiliul General al Municipiului București, sau, în cazul parteneriatelor menționate la art. 1 alin. (2) lit. d) și e), de către Consiliile Locale partenere / Consiliul General al Municipiului București, în condițiile prevăzute de Ordonanța de urgență a Guvernului nr. 57/2019, cu modificările și completările ulterioare.

(7) După aprobarea PIRU, proiectele de regenerare urbană se realizează cu respectarea legislației în vigoare privind autorizarea executării lucrărilor de construcții, a prevederilor documentațiilor de urbanism, avizate și aprobate potrivit legii, și a legislației privind exproprierea pentru cauză de utilitate publică, necesară realizării unor obiective de interes național, județean și local.

**Art.4** (1) În conformitate cu prevederilor art. 46 alin. (3) lit. g) din Legea nr. 350/2001 privind amenajarea teritoriului și urbanismul, cu modificările și completările ulterioare, prin planul urbanistic general sunt delimitate zonele în care se preconizează operațiuni urbanistice de regenerare urbană.

(2) În situația în care prin planul urbanistic general nu au fost stabilite inițial zone propuse pentru operațiuni de regenerare urbană potrivit alin. (1) sau în cazul în care au fost identificare alte zone cu potențial de valorificare prin regenerare urbană, delimitarea acestor zone se realizează prin PIRU, în baza unui studiu elaborat de specialiști atestați în domeniul urbanismului.

(3) Delimitarea zonelor de regenerare urbană, prevăzută la alin. (1), se realizează pe limite cadastrale și include, după caz, zonele învecinate cu care există legături ecologice, peisagistice, funcționale sau de circulație, pentru a crea conexiunile către acestea.

(4) Zonele pentru care se întocmește Planul integrat de regenerare urbană, care necesită implementarea unor operațiuni integrate, se regăsesc cel puțin în una dintre următoarele categorii:

1. zone centrale;
2. zone istorice;
3. zone construite protejate și zone de protecție a monumentelor;
4. zone din ansambluri de locuit;
5. zona autogărilor și gărilor feroviare și portuare;
6. faleze, maluri și insule ale râurilor, fluviului și lacurilor;
7. zone locuite de comunități defavorizate, inclusiv așezări informale;
8. zone de reconversie funcțională: siturile industriale dezafectate, situri cu infrastructuri majore dezafectate, situri militare dezafectate, haldele de steril/zgura închise și depozitele de deșeuri închise,
9. zone destructurate cuprinzând parcele construite izolat, realizate în mod necoordonat și fragmentat, respectiv foste terenuri agricole afectate de expansiune urbană necontrolată ce necesită reconfigurări în vederea dezvoltării urbanistice durabile;
10. zone de agrement și turism;
11. zona piețelelor destinate comerțului cu produse și servicii.

(5) Ansamblul de acțiuni cuprinse în PIRU și care pot fi finanțate din Programele Operaționale Regionale, acoperă, într-o concepție unitară și corelată cu programele de la nivelul localităților de dezvoltare economico-socială, amenajare a teritoriului, urbanism și mediu, un spectru larg de intervenții și de situații care sunt complementare, privind, în special:

1. îmbunătățirea calității serviciilor de administrare a domeniului public și privat;
2. renovarea, consolidarea sau reabilitarea imobilelor aflate în proprietate publică sau privată a statului sau a unității administrativ-teritoriale, inclusiv reconversia funcțională a acestora, cu o atenție specială asupra reducerii riscului seismic, ameliorării performanțelor energetice, a instalațiilor și infrastructurii asociate, inclusiv prin promovarea de soluții tehnice inovative;
3. conservarea, punerea în valoare și dezvoltarea moștenirii culturale și istorice;
4. reconsiderarea mobilității urbane, îmbunătățirea accesibilității și a legăturilor cu zonele înconjurătoare.

**Art. 5** (1) PIRU trebuie să asigure implementarea operațiunilor integrate menționate la art. 4 alin. (5) și în funcție de nevoile identificate și specificitatea zonei, următoarele intervenții cu caracter general:

1. modernizarea și reconfigurarea sistemului de transport, a rețelelor stradale și a căilor de rulare în zona de interes, implementarea de sisteme destinate managementului inteligent al traficului rutier urban și dezvoltarea infrastructurii necesare, pentru fluidizarea traficului și asigurarea unei coordonări unitare a tuturor rețelelor de transport public;
2. promovarea infrastructurii verzi în zonele de regenerare urbană, încurajarea folosirii de către comunitate a unor mijloace alternative nepoluante de transport sau mai puțin poluante și sprijin pentru infrastructura nemotorizată, realizarea de coridoare ecologice urbane și refacerea conectivității coridoarelor ecologice, de tipul extinderea pistelor și traseelor pentru biciclete, spații de parcare pentru biciclete, inclusiv introducerea unor sisteme de închiriere de biciclete, implementarea unor sisteme de monitorizare, supraveghere și de siguranță specifice infrastructurii verde, coridoare verzi și perdele forestiere;
3. realizarea de structuri de acces pietonal în zonele cu mai multe moduri de transport, inclusiv pasaje supraterane sau subterane, ascensoare și alte amenajări specifice, inclusiv pentru persoanele cu dizabilități;
4. realizarea de sisteme de supraveghere și de siguranță, inclusiv WI-Fi, amenajarea spațiilor publice și a stațiilor de transport public cu sisteme electronice inteligente de informare, inclusiv sisteme de informare și atenționare destinate persoanelor cu dizabilități;
5. realizarea de sisteme de parcare verticală, multietajate, precum și amenajarea, reabilitarea, modernizarea locurilor de parcare, inclusiv prin executarea de locuri de parcare temporară, de reședință dacă acestea sunt strict necesare și sunt destinate zonei de regenerare urbană;
6. dezvoltarea căilor de comunicație de orice fel și a infrastructurii tehnico-edilitare aferente sectorului serviciilor de utilități publice și programelor de protecție a mediului pentru activitățile și serviciile poluante prin lucrări de construire, reconstruire, modificare, extindere, reparare, modernizare şi reabilitare;
7. lucrări de construire, reconstruire, consolidare, extindere, reabilitare, schimbare de destinație a clădirilor, inclusiv demolarea clădirilor aflate într-o stare avansată de degradare, situate pe terenurile supuse intervențiilor și care nu aparțin patrimoniului național cultural;
8. renovarea clădirilor și a clădirilor de patrimoniu în vederea punerii lor în valoare, precum și lucrări de asigurare și îmbunătățire a eficienței energetice în funcție de potențialul de reducere a consumului, respectiv reducerea emisiilor de carbon, inclusiv lucrări de consolidare structurală a acestora în funcție de nivelul de expunere și vulnerabilitate la riscurile identificate;
9. modernizarea, extinderea și reabilitarea imobilelor publice și amenajarea spațiilor publice destinate interacțiunilor sociale și activităților educaționale, culturale, sportive și recreaționale; dotarea și asigurarea infrastructurii în scopul utilizării unor imobile prin îmbunătățirea infrastructurii specifice pentru creșterea participării comunității la activitățile comunitare, culturale și civice, inclusiv construcția de săli polivalente și bazine de înot destinate activităților sportive și recreative;
10. realizarea de lucrări de conservare, construire, extindere, consolidare, restructurare a fondului construit existent, amenajări peisagistice, lucrări de restaurare, punere în valoare și de punere în siguranță a monumentelor istorice;
11. revitalizarea spațiului public prin implementarea de soluții urbanistice și tehnice, integrate și adecvate, prin lucrări de întreținere, dotare sau după caz, reabilitare a mobilierului urban degradat, reparare a împrejmuirilor, a stâlpilor și a lămpilor de iluminat public cu valoare istorică, a indicatoarelor și plăcuțelor cu nume de străzi, inclusiv reabilitarea pavajelor existente prin reutilizarea pietrei cubice existente cu valoare estetică și de patrimoniu;
12. realizarea de demolări, modernizări, extinderi, reconstrucții, precum și reconversia funcțională și punerea în valoare a construcțiilor și spațiilor degradate existente pentru diferite servicii administrative, sociale, culturale și pentru alte destinații și activități specifice zonei regenerate;
13. reconversia, reutilizarea spațiilor și terenurilor abandonate, degradate, a altor terenuri urbane care sunt vacante sau neutilizate corespunzător transformarea lor în zone verzi, de agrement și recreere;
14. crearea, modernizarea, extinderea și întreținerea de amenajări peisagistice, de spații verzi și altele asemenea inclusiv parcuri / păduri urbane, acoperișuri verzi, grădini urbane, conectivitate ecologică;
15. realizarea de sisteme de irigații inteligente asupra spațiilor verzi amenajate în zona de regenerare;
16. reabilitarea/modernizarea și retehnologizarea sistemelor existente de iluminat public, dezvoltarea unor sisteme de iluminat public performant și eficient energetic în zona de regenerare urbană;
17. măsuri pentru construirea imaginii urbane prin proiecte de artă contemporană și implicarea comunității locale, contribuind la durabilitatea urbană a locurilor caracterizate în mod tradițional de degradare și includerea artei stradale în proiectele de dezvoltare a comunităților, incluziune socială, îmbunătățirea mediului fizic, îngrijirea spațiilor comune, marketing teritorial;

(2) Pentru proiectele care conțin intervenții pentru grădini și parcuri publice urbane, parcuri dendrologice, grădini botanice, suplimentar intervențiilor prevăzute la alin.(1) se pot derula următoarele tipuri de intervenții:

a) reabilitarea fondului vegetal prin înlocuirea și completarea arborilor și plantelor degradate, bolnave, dispărute;

b) reabilitarea componentelor peisagistice, vegetale și arhitecturale;

c) montarea de sisteme de iluminat public destinate punerii în valoare a vegetației, a statuilor și a altor componente cu valoare peisagistică și arhitecturală, montarea de sisteme de supraveghere, inclusiv sisteme adecvate pentru persoanele cu dizabilitati;

d) realizarea de parcuri tematice.

**Art. 6** (1) Pentru regenerarea urbană a zonei gărilor și autogărilor, suplimentar prevederilor art. 5 alin. (1), se pot derula și următoarele categorii de intervenții specifice:

1. reabilitarea, modernizarea, înființarea, extinderea cadrului destinat spațiilor gărilor și autogărilor - subteran, suprateran, multietajat;
2. operaționalizarea unui sistem de transport multimodal sub forma unui hub de transport, incluzând și parcări multietajate sau subterane.

(2) În cazul căilor ferate care traversează localitatea, în PIRU din zona gărilor se vor include zonele situate de ambele părți ale căii ferate, pentru a se putea realiza poduri rutiere și pasaje pietonale supraterane sau subterane necesare pentru a face accesibile și a multiplica fluxurile de circulație și relațiile funcționale dintre zona gării și zonele situate de o parte și de alta a liniilor de cale ferată.

(3) Intervențiile specifice în zona liniilor de cale ferată pentru executarea de legături/pasaje de legătură au la bază avizul tehnic de specialitate eliberat de administratorul infrastructurii feroviare, în condițiile legii.

**Art. 7** (1) Pentru zonele de regenerare urbană aferente falezelor, malurilor și insulelor râurilor, fluviului și lacurilor de pe raza localităților urbane, suplimentar prevederilor art. 5 alin. (1), se pot derula și următoarele categorii de intervenții specifice:

a) executarea de lucrări hidrotehnice de regularizare a cursurilor râurilor și de amenajare a malurilor râurilor și lacurilor;

b) executarea unor lucrări de demolare a dalelor și casetelor în care unele segmente de râuri au fost canalizate, respectiv de consolidare și amenajare a malurilor și a albiei în scop recreativ, de agrement sau turistic;

c) executarea unor lucrări de amenajări ale spațiului public și modificări ale circulației rutiere existente pentru a fluidiza accesul către frontul de apă al râurilor și lacurilor;

d) construirea/amenajarea/extinderea/reabilitarea unei zone de promenadă pietonală, puncte de belvedere și spații destinate recreerii, dar și dezvoltarea infrastructurii necesare pentru atragerea în zonă a activităților economice;

e) amenajarea de plaje, montarea de instalații publice pentru sporturi nautice, debarcadere, amenajarea de terenuri de sport, piste pentru alergare, instalații și amenajări cu rol de recreere, educațional și alte activități, precum și instalarea unor sisteme inteligente de supraveghere a spațiilor amenajate;

f) amenajări peisagistice, crearea de parcuri tematice, modernizarea sau extinderea de parcuri și spații verzi, aliniamente plantate pe malul râurilor sau al lacurilor;

h) amenajarea de centuri verzi și plantații cu rol de protecție eoliană, împotriva alunecărilor de teren sau de reducere a eroziunii și alte amenajări.

(2) Intervențiile specifice în zona falezelor, malurilor și insulelor râurilor, fluviului și lacurilor de pe raza localităților urbane au la bază avizul tehnic de specialitate eliberat de administratorul infrastructurii, în condițiile legii, precum și, după caz, avizul organelor poliției de frontieră române eliberat în condițiile Ordonanței de urgență a Guvernului nr. 105/2001 privind frontiera de stat a României, aprobată cu modificări prin Legea nr. 243/2002, cu modificările și completările ulterioare.

**Art. 8** (1) Pentru zonele de regenerare urbană aferente zonelor industriale și / sau militare dezafectate sau zonelor cu infrastructuri majore dezafectate sau haldelor de steril/zgură sau alte materiale similare și depozitele de deșeuri închise, respectiv parcelele construite și zonele cuprinzând terenuri foste agricole ce necesită reconfigurări în vederea dezvoltării urbanistice durabile, suplimentar prevederilor art. 5 alin. (1), se pot derula și următoarele categorii de intervenții specifice:

a) reconfigurarea sistemului parcelar și al tramei stradale, cu rezervarea de terenuri pentru parcuri, instituții publice, centru de cartier, de educație sau medicale, locuințe sociale;

b) lucrări tehnice de decontaminare a zonei;

c) reutilizarea, inclusiv demolarea infrastructurilor majore dezafectate de tipul căilor ferate, funicularelor sau altor infrastructuri dezafectate, curățarea și amenajarea terenurilor, asigurarea utilităților;

d) lucrări tehnice de stabilizare și remediere a siturilor, de tasare și amenajare a zonelor de acces și vecinătate;

e) reutilizarea spațiilor prin implementarea de soluții urbanistice și tehnice, integrate și adecvate, prin lucrări de modelare și acoperire în vederea amenajării lor;

f) amenajarea de parcuri tematice, amenajări peisagistice, spații verzi și aliniamente plantate, amenajarea de terenuri de sport;

g) construirea/amenajarea/extinderea/reabilitarea unei zone de promenadă pietonală, puncte de belvedere, dar și dezvoltarea infrastructurii necesare pentru atragerea în zonă a activităților economice;

h) amenajarea de centuri verzi și plantații cu rol de protecție eoliană, împotriva alunecărilor de teren sau de reducere a eroziunii și alte amenajări.

(2) Inițierea proiectelor de regenerare urbană care vizează amplasamente care cuprind și zone militare dezafectate necesită acordul prealabil al Ministerului Apărării Naționale.

**Art. 9** Pentru zonele de regenerare urbană aferente zonele locuite de comunități defavorizate, inclusiv așezări informale, prevăzute de art. 4 alin. (1) lit. g), suplimentar prevederilor art. 5 alin. (1), se pot derula și lucrări pentru reconfigurarea sistemului parcelar și al tramei stradale, cu rezervarea de terenuri pentru parcuri, instituții publice, centre de cartier, centre de educație, instituții de învățământ, centre medicale, locuințe sociale.

**Art. 10** Pentru zonele de regenerare urbană aferente zonelor de turism și agrement, suplimentar prevederilor art. 5 alin. (1), se pot derula și următoarele categorii de intervenții specifice:

a) îmbunătățirea infrastructurii publice de turism și de agrement, în zonele care dispun de un potențial turistic valoros;

b) promovarea diferitelor tipuri de turism în funcție de potențialul și patrimoniul natural al zonei pentru creșterea socio-economică a acesteia;

c) activități de marketing și promovare turistică a zonei, inclusiv servicii de digitializare;

d) îmbunătățirea accesului către resursele și obiectivele turistice sau de patrimoniu, inclusiv către infrastructura de agrement construită, amenajată, reabilitată, modernizată.

**Art. 11** În zona piețelor comerciale ale localităților urbane, suplimentar prevederilor art. 5 alin. (1), se pot derula și următoarele categorii de intervenții specifice:

a) demolarea, reabilitarea, modernizarea, extinderea, construirea spațiilor de desfacere a produselor din cadrul pieței, asigurarea dotărilor interioare ale pieței, echipamentele pentru situații de urgență și a infrastructurilor tehnico-edilitare, instalații de suprafață și subterane, pavaje, spații verzi, căi de rulare, amenajări urbane în interiorul pieței;

b) modernizarea și reconfigurarea piețelor și a profilului străzilor care delimitează spațiul aferent acestora;

c) realizarea de parcări temporare destinate transferului mărfurilor și sisteme de parcare multietajată din structuri metalice sau parcări subterane.

**Art. 12** (1) Tipurile de intervenții vor fi detaliate prin PIRU aferent zonei de intervenție a proiectului de regenerare, în funcție de nevoile identificate și specificitatea zonei.

(2) Beneficiarii pot propune în cadrul proiectelor de regenerare urbană, într-o manieră integrată una sau mai multe tipuri de activități de natura celor prevăzute în prezenta ordonanță de urgență.

(3) Proiectele de regenerare urbană propuse de beneficiari, conform prevederilor alin. (2), care conțin intervenții care pot avea impact semnificativ asupra mediului, fac obiectul procedurii de reglementare prevăzută de Legea nr. 292/2018 privind evaluarea impactului anumitor proiecte publice și private asupra mediului.

**Art. 13** Prevederile referitoare la delimitarea zonelor de regenerare urbană și a operațiunilor de regenerare prevăzute de prezentul act normativ se pot aplica și de autoritățile publice locale pentru elaborarea de proiecte de regenerare urbană cu finanțări de la bugetul local sau din alte surse atrase.

**PRIM MINISTRU**

**Nicolae-Ionel CIUCĂ**